CELEX: 32014R0641
Language: hu
Date: 2014-06-16 00:00:00
Title: A Bizottság 641/2014/EU végrehajtási rendelete ( 2014. június 16. ) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet alkalmazási szabályainak megállapításáról

20.6.2014   
            
            
               HU
            
            
               Az Európai Unió Hivatalos Lapja
            
            
               L 181/74
            
         A BIZOTTSÁG 641/2014/EU VÉGREHAJTÁSI RENDELETE
   (2014. június 16.)
   a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet alkalmazási szabályainak megállapításáról
   AZ EURÓPAI BIZOTTSÁG,
   tekintettel a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről szóló, 2013. december 17-i 1307/2013/EU európai parlamenti és tanácsi rendeletre (1) és különösen annak 24. cikke (11) bekezdésére, 31. cikke (2) bekezdésére, 34. cikke (5) bekezdésére, 39. cikke (4) bekezdésére, 43. cikke (13) bekezdésére, 45. cikke (7) bekezdésére, 55. cikke (2) bekezdésére, 57. cikke (4) bekezdésére és 67. cikke (3) bekezdésére,
   mivel:
   
               (1)
            
            
               Az 1307/2013/EU rendelet 24. cikkének (8) bekezdése, valamint a 639/2014//EU felhatalmazáson alapuló bizottsági rendelet (2) 20. és 21. cikke szerint a mezőgazdasági termelők mezőgazdasági üzemük vagy annak egy része eladása vagy bérbeadása esetén szerződés útján átruházhatják a kiosztandó támogatási jogosultságokat, illetve azon jogukat, hogy támogatási jogosultságot kapjanak. Szabályokat kell megállapítani ezekre a sajátos körülményekre, különösen a támogatási jogosultság kiosztása iránt ilyen esetekben benyújtandó kérelmekre vonatkozóan.
            
         
               (2)
            
            
               Az 1307/2013/EU rendelet 25. cikkének (2) bekezdése és 26. cikke, valamint 40. cikkének (2) és (3) bekezdése alkalmazásában szabályokat kell megállapítani a mezőgazdasági üzem öröklés címén történő átruházása esetén az olyan másik mezőgazdasági termelőnek odaítélendő támogatási jogosultságok értékének kiszámítására vonatkozóan, aki a mezőgazdasági tevékenységet az adott mezőgazdasági üzemben folytatni kívánja, és aki maga is jogosult támogatási jogosultságok szerzésére az alaptámogatási rendszer alkalmazásának első évében.
            
         
               (3)
            
            
               Az alaptámogatási rendszer megfelelő igazgatása érdekében helyénvaló szabályokat megállapítani a támogatási jogosultságok átruházásáról szóló értesítésekre vonatkozóan, amelyeket a mezőgazdasági termelőknek a nemzeti hatóságok részére kell megküldeniük.
            
         
               (4)
            
            
               A nemzeti vagy regionális tartalékoknak az 1307/2013/EU rendelet 31. cikke (1) bekezdésének a) és b) pontja szerint, fel nem használt támogatási jogosultságokkal történő feltöltése tekintetében határidőt kell megállapítani, amelyet követően a fel nem használt jogosultságokat – beleértve azokat a támogatási jogosultságokat is, amelyeket nem aktiváltak vagy amelyek más okból nem adtak alapot támogatásra – vissza kell juttatni a tartalékokba.
            
         
               (5)
            
            
               Az 1307/2013/EU rendelet 43. cikke úgy rendelkezik, hogy a tagállamok az éghajlat és a környezet szempontjából egyenértékű előnyöket biztosító gyakorlatként konkrét kötelezettségvállalások vagy tanúsítási rendszerek alkalmazása mellett dönthetnek. E konkrét kötelezettségvállalásokban vagy tanúsítási rendszerekben foglalt gyakorlatok időszerű és hatékony értékelésének biztosítása érdekében az értesítésekre és a Bizottság általi értékelésre vonatkozó eljárási szabályokat kell megállapítani.
            
         
               (6)
            
            
               Az 1307/2013/EU rendelet 45. cikkének (3) bekezdése értelmében nem kötelező a földterület állandó gyepterületté való visszaalakítása a mezőgazdasági üzemek szintjén abban az esetben, ha az állandó gyepterületű földterület mennyisége abszolút értelemben megmarad bizonyos határokon belül. Ezeket a határokat meg kell állapítani.
            
         
               (7)
            
            
               Az 1307/2013/EU rendelet 55. cikkének (1) bekezdése szerint a rendelet 53. cikkének (4) bekezdésében és 53. cikke (6) bekezdésének a) pontjában említett döntésekhez a Bizottság jóváhagyása szükséges. Ezért szabályokat kell megállapítani a Bizottság általi értékeléssel és jóváhagyással kapcsolatos eljárásra vonatkozóan.
            
         
               (8)
            
            
               Az 1307/2013/EU rendelet 57. cikkének (4) bekezdése előírja, hogy a Bizottság szabályokat fogadjon el a gyapottermesztéshez nyújtott terményspecifikus támogatás tekintetében a területek és fajták engedélyezési eljárására vonatkozóan. A szubszidiaritás elvével összhangban e szabályokat az említett eljárás befejezése végső időpontjának meghatározására kell korlátozni, meghagyva az eljárási szabályok részleteinek kidolgozását a tagállamok hatáskörében.
            
         
               (9)
            
            
               Meg kell határozni a tagállamok által a termelőknek az említett engedélyezéssel kapcsolatosan megküldendő szükséges információkat. A termelők megfelelő időben való tájékoztatásának biztosítása érdekében határidőt kell megállapítani az ilyen értesítésekre vonatkozóan.
            
         
               (10)
            
            
               Az 1307/2013/EU rendeletben foglalt, a pillérek közötti rugalmasságra vonatkozó szabályok helyes alkalmazásának nyomon követése céljából a tagállamok által az említett rendelet 14. cikke szerint hozott döntésekkel kapcsolatban bejelentendő információk tekintetében szükséges bizonyos értesítési kötelezettségeket pontosan meghatározni.
            
         
               (11)
            
            
               Az 1307/2013/EU rendelet szerinti felső összeghatárok megállapítása és ezen összeghatárok betartásának ellenőrzése céljából szükséges bizonyos értesítési kötelezettségeket meghatározni, különös tekintettel a tagállamok által az említett rendelet 22. cikkének (2) és (3) bekezdése, 42. cikkének (1) bekezdése, 49. cikkének (1) bekezdése, valamint 51. cikkének (1) bekezdése szerint hozott döntésekről szóló értesítésekre.
            
         
               (12)
            
            
               A hatékonyság érdekében célszerű úgy rendelkezni, hogy az 1307/2013/EU rendelet, a 639/2014//EU felhatalmazáson alapuló rendelet, valamint e rendelet szerinti értesítéseknek meg kell felelniük a 792/2009/EK bizottsági rendeletnek (3).
            
         
               (13)
            
            
               Az e rendeletben előírt intézkedések összhangban vannak a közvetlen kifizetésekkel foglalkozó bizottság véleményével,
            
         ELFOGADTA EZT A RENDELETET:
   1. FEJEZET
   
      HATÁLY ÉS ÁLTALÁNOS ELVEK
   
   1. cikk
   Hatály
   Ez a rendelet az 1307/2013/EU rendelet alkalmazására vonatkozó szabályokat állapít meg a következők vonatkozásában:
   
               a)
            
            
               a közvetlen támogatásokról szóló általános rendelkezések;
            
         
               b)
            
            
               az alaptámogatási rendszer;
            
         
               c)
            
            
               az éghajlat és a környezet szempontjából előnyös mezőgazdasági gyakorlatokat folytató mezőgazdasági termelők részére nyújtott támogatás;
            
         
               d)
            
            
               termeléstől függő önkéntes támogatás;
            
         
               e)
            
            
               a gyapotra vonatkozó terményspecifikus támogatás;
            
         
               f)
            
            
               a tagállamok által küldendő értesítések.
            
         2. cikk
   Általános elvek
   A tagállamok e rendeletet objektív kritériumok alapján és oly módon hajtják végre, amely biztosítja a mezőgazdasági termelőkkel szembeni egyenlő bánásmódot, megakadályozza a piac és a verseny torzulását, valamint előmozdítja a természeti erőforrásokkal való fenntartható gazdálkodást és az éghajlatváltozás elleni fellépést.
   2. FEJEZET
   
      ALAPTÁMOGATÁSI RENDSZER
   
   
      1. SZAKASZ
   
   
      
         A támogatási jogosultságok első kiosztása
      
   
   3. cikk
   Támogatási jogosultságok kiosztásának kérelmezése adásvétel vagy bérbeadás esetén az 1307/2013/EU rendelet 24. cikkének (8) bekezdése szerinti szerződéses átruházási rendelkezés alkalmazásával
   Az 1307/2013/EU rendelet 24. cikkének (8) bekezdése szerinti szerződéses átruházási rendelkezés alkalmazásával történő adásvétel vagy bérbeadás esetén a támogatási jogosultság kiosztása iránti kérelmet a vevő, illetve a bérlő nyújtja be. A kérelem az alábbi információkat tartalmazza:
   
               a)
            
            
               az adásvételi, illetve bérleti szerződés részletei, ideértve a vonatkozó szerződéses átruházási rendelkezést, és/vagy – amennyiben a tagállam előírja – a szerződés másolata;
            
         
               b)
            
            
               annak a mezőgazdasági termelőnek az azonosító adatai, aki a vevőre vagy bérlőre átruházta azon jogát, hogy támogatási jogosultságban részesüljön, ideértve adott esetben a kevezményezett egyedi azonosítóját a 640/2014//EU felhatalmazáson alapuló bizottsági rendelet (4) 8. cikkében említettek szerint.
            
         Ezen túlmenően a tagállamok a vevőtől vagy bérlőtől megkövetelnek minden, az 1306/2013/EU európai parlamenti és tanácsi rendelet (5) 60. cikke alkalmazásának ellenőrzéséhez szükséges információt.
   4. cikk
   Támogatási jogosultság kiosztása iránti kérelmek adásvétel esetén a 639/2014//EU felhatalmazáson alapuló rendelet 20. cikkében említett szerződéses átruházási rendelkezés alkalmazásával
   (1)   A 639/2014//EU felhatalmazáson alapuló rendelet 20. cikke szerinti szerződéses átruházási rendelkezés alkalmazásával történő adásvétel esetén az említett rendelkezés alapján igényelhető támogatási jogosultságok kiosztása iránti kérelmet a vevő nyújtja be. A kérelem az alábbi információkat tartalmazza:
   
               a)
            
            
               az adásvételi szerződés részletei, ideértve a vonatkozó szerződéses átruházási rendelkezést, és/vagy – amennyiben a tagállam előírja – az adásvételi szerződés másolata;
            
         
               b)
            
            
               a szerződéses átruházási rendelkezés alapján támogatható hektárszám;
            
         
               c)
            
            
               annak a mezőgazdasági termelőnek az azonosító adatai, akire a jogot a szerződéses átruházási rendelkezés alapján átruházták, ideértve adott esetben a kevezményezett egyedi azonosítóját a 640/2014//EU felhatalmazáson alapuló rendelet 8. cikkében említettek szerint.
            
         (2)   A tagállam lehetővé teheti a vevő számára, hogy a támogatási jogosultság kiosztása iránti kérelmet ő nyújtsa be az eladó nevében. Ilyen esetben a tagállam ellenőrzi, hogy az eladó felhatalmazta-e a vevőt a kérelem benyújtására.
   5. cikk
   Támogatási jogosultság kiosztása iránti kérelmek bérlet esetén a 639/2014//EU felhatalmazáson alapuló rendelet 21. cikke szerinti szerződéses átruházási rendelkezés alkalmazásával
   (1)   A 639/2014/EU felhatalmazáson alapuló rendelet 21. cikke szerinti szerződéses átruházási rendelkezés alkalmazásával történő bérlet esetén az említett rendelkezés alapján igényelhető támogatási jogosultságok kiosztása iránti kérelmet a bérbeadó nyújtja be. A kérelem az alábbi információkat tartalmazza:
   
               a)
            
            
               a bérleti szerződés részletei, ideértve a vonatkozó szerződéses átruházási rendelkezést, és/vagy – amennyiben a tagállam előírja – az bérleti szerződés másolata;
            
         
               b)
            
            
               a szerződéses átruházási rendelkezés alapján támogatható hektárszám;
            
         
               c)
            
            
               annak a mezőgazdasági termelőnek az azonosító adatai, akire a jogot a szerződéses átruházási rendelkezés alapján átruházták, ideértve adott esetben a kevezményezett egyedi azonosítóját a 640/2014/EU felhatalmazáson alapuló rendelet 8. cikkében említettek szerint.
            
         (2)   A tagállam lehetővé teheti a bérlő számára, hogy a támogatási jogosultság kiosztása iránti kérelmet ő nyújtsa be a bérbeadó nevében. Ilyen esetben a tagállam ellenőrzi, hogy a bérbeadó felhatalmazta-e a bérlőt a kérelem benyújtására.
   6. cikk
   A támogatási jogosultságok értéke öröklés esetén
   (1)   Amennyiben az 1307/2013/EU rendelet 25. cikkének (2) bekezdését alkalmazó tagállamokban a mezőgazdasági termelők az említett rendelet 24. cikke alapján jogosultak arra, hogy a 639/2014//EU felhatalmazáson alapuló rendelet 14. cikkének (1) bekezdése alapján járó támogatási jogosultságokon felül további jogosultságokat kapjanak, az egyes termelők támogatási jogosultságainak az 1307/2013/EU rendelet 26. cikke szerint megállapítandó értékét úgy kell kiszámítani, hogy figyelembe veszik a termelő eredeti üzemére és az örökölt mezőgazdasági üzemre, illetve a mezőgazdasági üzem örökölt részére vonatkozó 2014. évi adatok összegét.
   (2)   Amennyiben az 1307/2013/EU rendelet 40. cikkének (2) bekezdését alkalmazó tagállamokban a mezőgazdasági termelők az említett rendelet 39. cikke alapján jogosultak arra, hogy a 639/2014/EU felhatalmazáson alapuló rendelet 14. cikkének (1) bekezdése alapján járó támogatási jogosultságokon felül további támogatási jogosultságokat kapjanak, az egyes termelők támogatási jogosultságainak az 1307/2013/EU rendelet 40. cikkének (3) bekezdése szerint megállapítandó értékét a termelő eredeti üzemére és az örökölt mezőgazdasági üzemre, illetve a mezőgazdasági üzem örökölt részére vonatkozó adott évi adatok összege alapján kell kiszámítani.
   
      2. SZAKASZ
   
   
      
         A támogatási jogosultságok aktiválása és átruházása
      
   
   7. cikk
   A támogatási jogosultságok aktiválása az 1307/2013/EU rendelet 24. cikkének (8) bekezdése szerinti szerződéses átruházási rendelkezés vagy a 639/2014/EU felhatalmazáson alapuló bizottsági rendelet 20. és 21. cikke szerinti szerződéses átruházási rendelkezés alkalmazásával történő adásvétel vagy bérlet esetén
   (1)   Az 1307/2013/EU rendelet 24. cikkének (8) bekezdése szerinti szerződéses átruházási rendelkezés alkalmazásával történő adásvétel vagy bérbeadás esetén a vevő vagy a bérlő az alaptámogatási rendszer keretében a támogatási jogosultság iránti első kérelmét ugyanabban az évben nyújtja be, mint az e rendelet 3. cikkében említett, támogatási jogosultságok kiosztása iránti kérelmet.
   (2)   A 639/2014/EU felhatalmazáson alapuló rendelet 20. cikke szerinti szerződéses átruházási rendelkezés alkalmazásával történő adásvétel esetén az eladó az alaptámogatási rendszer keretében benyújtott támogatási jogosultság iránti első kérelméhez csatolja az adásvételi szerződés részleteit, ideértve a vonatkozó szerződéses átruházási rendelkezést, és/vagy – amennyiben a tagállam előírja – az adásvételi szerződés másolatát. Az ilyen kérelmet ugyanabban az évben kell benyújtani, mint az e rendelet 4. cikkében említett, támogatási jogosultságok kiosztása iránti kérelmet.
   (3)   A 639/2014/EU felhatalmazáson alapuló rendelet 21. cikke szerinti szerződéses átruházási rendelkezés alkalmazásával történő bérbeadás esetén a bérlő az alaptámogatási rendszer keretében benyújtott támogatási jogosultság iránti első kérelméhez csatolja a bérleti szerződés részleteit, ideértve a vonatkozó szerződéses átruházási rendelkezést, és/vagy – amennyiben a tagállam előírja – a bérleti szerződés másolatát. Az ilyen kérelmet ugyanabban az évben kell benyújtani, mint az e rendelet 5. cikkében említett, támogatási jogosultságok kiosztása iránti kérelmet.
   8. cikk
   Az átruházásról szóló értesítések
   (1)   Az 1307/2013/EU rendelet 34. cikke szerinti átruházás esetén az átruházó a tagállam által megállapított határidőn belül értesíti az illetékes hatóságot az átruházásról.
   (2)   Az átruházásra az értesítésben foglaltak szerint kerül sor, amennyiben az illetékes hatóság azt nem kifogásolja. Az illetékes hatóság csak abban az esetben kifogásolhatja az átruházást, ha az nem felel meg az 1307/2013/EU rendeletnek, a 639/2014/EU felhatalmazáson alapuló rendeletnek és e rendeletnek. Az illetékes hatóság az átruházót a lehető leghamarabb értesíti a kifogásáról.
   
      3. SZAKASZ
   
   
      
         Nemzeti vagy regionális tartalékok
      
   
   9. cikk
   Visszajuttatás a nemzeti vagy regionális tartalékba
   (1)   Az 1307/2013/EU rendelet 31. cikke (1) bekezdésének a) vagy b) pontja alkalmazásában a vis maior vagy a rendkívüli körülmények esetének kivételével a fel nem használt támogatási jogosultságokat az 1306/2013/EU rendelet 78. cikkének b) pontja alapján az alaptámogatási rendszer keretében benyújtott egységes kérelem módosítására vonatkozóan a Bizottság által megállapított határnaptól a nemzeti tartalékba vagy regionális tartalékokba visszajuttatottnak kell tekinteni abban a naptári évben, amelyben az 1307/2013/EU rendelet 31. cikke (1) bekezdésének a) vagy b) pontjában meghatározott időszak lejár.
   (2)   Az 1307/2013/EU rendelet 30. cikke (2) bekezdése szerint regionális tartalékokat létrehozó tagállamok a fel nem használt támogatási jogosultságok visszajuttatását regionális szinten alkalmazzák.
   3. FEJEZET
   
      KIZÖLDÍTÉS
   
   10. cikk
   A konkrét kötelezettségvállalásokban vagy tanúsítási rendszerekben foglalt gyakorlatokra vonatkozó értesítési és értékelési eljárás
   (1)   Az 1307/2013/EU rendelet 43. cikkének (8) bekezdésében említett értesítéseket a 2015-ben történő alkalmazás esetében 2014. augusztus 1-jéig, a 2015 utáni alkalmazás esetében az alkalmazás évét megelőző év július 1-jéig kell megküldeni.
   Ezek az értesítések évente egyszer módosíthatók, feltéve, hogy arról a Bizottságot a módosítás alkalmazásának évét megelőző év július 1-jéig értesítik.
   (2)   Az 1307/2013/EU rendelet 43. cikke (3) bekezdésének a) pontjában említett kötelezettségvállalások esetében a Bizottságnak küldött értesítésben egyértelműen le kell írni a kötelezettségvállalásban foglalt gyakorlatokat, és jelezni kell, hogy azok mely, az említett rendelet 43. cikkének (2) bekezdésében szereplő gyakorlatokkal egyenértékűek, valamint az említett rendelet IX. mellékletében felsorolt egyenértékű gyakorlatok közül melyek vonatkoznak rájuk. Az értesítésekben hivatkozni kell a Bizottsághoz az 1305/2013/EU európai parlamenti és tanácsi rendelet (6) 10. cikkének (1) bekezdése szerint benyújtott vagy a Bizottság által az 1698/2009/EK tanácsi rendelet (7) 18. cikkének (4) bekezdése szerint jóváhagyott vidékfejlesztési program keretében vállalt vonatkozó kötelezettségekre.
   (3)   Az 1307/2013/EU rendelet 43. cikke (3) bekezdésének b) pontjában említett tanúsítási rendszerek esetében a Bizottságnak küldött értesítésben egyértelműen le kell írni a tanúsítási rendszerben foglalt gyakorlatokat, és jelezni kell, hogy azok mely, az említett rendelet 43. cikkének (2) bekezdésében szereplő gyakorlatokkal egyenértékűek, valamint az említett rendelet IX. mellékletében felsorolt egyenértékű gyakorlatok közül melyek vonatkoznak rájuk.
   (4)   Amennyiben a Bizottság által végzett értékelés megállapítja, hogy az értesítésben szereplő, a konkrét kötelezettségvállalásokban vagy tanúsítási rendszerekben foglalt gyakorlatok az 1307/2013/EU rendelet IX. mellékletében nincsenek felsorolva, a Bizottság erről a tagállamokat az értesítés beérkezésétől számított három hónapon belül tájékoztatja. A tagállamok a Bizottság tájékoztatását követő egy hónapon belül kiegészítő információkat nyújthatnak be. Az 1307/2013/EU rendelet 43. cikke (8) bekezdésének második albekezdésében előírt végrehajtási aktus elfogadására az első értesítést követő hét hónapon belül kerül sor.
   11. cikk
   Az állandó gyepterület abszolút értelemben való fenntartására vonatkozó határok
   Az 1307/2013/EU rendelet 45. cikke (3) bekezdésének második albekezdésében említett, az állandó gyepterület abszolút értelemben való fenntartásának értékelésére alkalmazandó határt az említett rendelet 45. cikke (2) bekezdésének a) pontja szerint állandó gyepterületnek minősülő földterület legfeljebb 0,5 %-os csökkésében kell megállapítani.
   4. FEJEZET
   
      TERMELÉSTŐL FÜGGŐ TÁMOGATÁS
   
   1. SZAKASZ
   
   
      
         Termeléstől függő önkéntes támogatás
      
   
   12. cikk
   Az 1307/2013/EU rendelet 55. cikkének (1) bekezdésében említett döntések értékelésének eljárása
   A Bizottság értékeli, hogy az 1307/2013/EU rendelet 55. cikkének (1) bekezdésében említett döntések megfelelnek-e az említett rendeletnek (különös tekintettel a rendelet 55. cikkének (1) bekezdésében meghatározott szükségletek egyikének kimutatására), valamint a 639/2014/EU felhatalmazáson alapuló rendeletnek.
   Amennyiben a Bizottság úgy ítéli meg, hogy a tagállam által szolgáltatott információ alapján nem lehet arra következtetni, hogy az első bekezdésben foglalt feltételek teljesülnek, további információk benyújtására vagy a döntés felülvizsgálatára kéri a tagállamot.
   A Bizottság az összes kért információ beérkezésétől számítva négy hónapon belül végrehajtási aktust fogad el, amelyben jóváhagyja vagy elutasítja a tagállam döntését.
   2. SZAKASZ
   
   
      
         A gyapotra vonatkozó terményspecifikus támogatás
      
   
   13. cikk
   A területek és fajták engedélyezési eljárása
   Az 1307/2013/EU rendelet 57. cikkében előírt, a gyapotra vonatkozó terményspecifikus támogatás tekintetében a területek és fajták engedélyezési eljárását az éves vetési időszakra vonatkozóan minden év január 31-ig be kell fejezni.
   14. cikk
   A termelők értesítése
   (1)   A tagállamok az éves vetési időszakra vonatkozóan minden év március 1-je előtt értesítik a gyapottermelőket a következőkről:
   
               a)
            
            
               a vetésre szánt engedélyezett fajták;
            
         
               b)
            
            
               a 639/2014/EU felhatalmazáson alapuló rendelet 56. cikke alapján általuk meghatározott, a földterületek gyapottermelésre való engedélyezésére vonatkozó kritériumok;
            
         
               c)
            
            
               a gyapotnövényeknek a 639/2014/EU felhatalmazáson alapuló rendelet 58. cikkében meghatározott minimális ültetési sűrűsége;
            
         
               d)
            
            
               az előírt mezőgazdasági gyakorlatok.
            
         (2)   Amennyiben egy fajta engedélyét visszavonják, a tagállamok az engedély visszavonásáról a termelőket a következő év vetési időszakára vonatkozóan március 1-je előtt értesítik.
   5. FEJEZET
   
      AZ ÉRTESÍTÉSEKRE VONATKOZÓ SZABÁLYOK
   
   15. cikk
   A pillérek közötti rugalmassággal kapcsolatos értesítések
   (1)   Az 1307/2013/EU rendelet 14. cikkének (1) bekezdése és a 73/2009/EK tanácsi rendelet (8) 136a. cikkének (1) bekezdése szerint a Bizottságnak benyújtandó információkat az 1307/2013/EU rendelet 14. cikke (1) bekezdésének első albekezdésében, valamint a 73/2009/EK rendelet 136a. cikke (1) bekezdésének első albekezdésében említett, az éves nemzeti felső összeghatárra vonatkozó százalékérték formájában kell megadni 2019-ig minden naptári évre.
   (2)   Az 1307/2013/EU rendelet 14. cikkének (2) bekezdése és a 73/2009/EK rendelet 136a. cikkének (1) bekezdése szerint a Bizottságnak benyújtandó információkat az 1307/2013/EU rendelet 14. cikke (2) bekezdésének első albekezdésében, valamint a 73/2009/EK tanácsi rendelet 136a. cikke (2) bekezdésének első albekezdésében említett, a vidékfejlesztési programozás keretébe tartozó intézkedésekre nyújtott támogatásra elkülönített éves összegek százalékos arányában kell megadni 2020-ig minden pénzügyi évre.
   16. cikk
   Értesítés az alaptámogatási rendszerre vonatkozó felső összeghatár megnöveléséről az 1307/2013/EU rendelet 22. cikkének (2) és (3) bekezdése szerint
   Amennyiben egy tagállam az 1307/2013/EU rendelet 22. cikkének (2) vagy (3) bekezdése alapján hozott döntéséről értesíti a Bizottságot, a Bizottságnak benyújtandó információnak tartalmaznia kell az említett rendelet II. mellékletben megállapított éves nemzeti felső összeghatároknak az ugyanazon rendelet 47. cikke (1) bekezdésének alkalmazásából eredő összeggel csökkentett értékére vonatkozó százalékos arányt, 2020-ig valamennyi naptári évre.
   17. cikk
   Átcsoportosítással nyújtható támogatás, hátrányos természeti adottságú területekre vonatkozó támogatás és fiatal mezőgazdasági termelők részére nyújtott támogatás
   Amennyiben egy tagállam az 1307/2013/EU rendelet 42. cikkének (1) bekezdése, 49. cikkének (1) bekezdése, illetve 51. cikkének (1) bekezdése alapján hozott döntéséről értesíti a Bizottságot, a Bizottságnak benyújtandó információnak tartalmaznia kell az említett rendelet II. mellékletben megállapított éves nemzeti felső összeghatárok százalékos arányát 2020-ig valamennyi naptári évre.
   18. cikk
   A 792/2009/EK rendelet alkalmazása
   Az 1307/2013/EU rendelet, a 639/2014/EU felhatalmazáson alapuló rendelet, valamint az e rendelet alapján küldött értesítéseknek meg kell felelniük a 792/2009/EK rendeletnek.
   6. FEJEZET
   
      ZÁRÓ RENDELKEZÉSEK
   
   19. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet a 2014. naptári év utáni naptári évekhez kapcsolódó támogatás iránti kérelmek vonatkozásában kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. június 16-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 347., 2013.12.20., 608. o.
   
   
      (2)  A Bizottság 2014. március 11-i 639/2014/EU felhatalmazáson alapuló rendelete a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (lásd e Hivatalos Lap 1. oldalát).
   
      (3)  A Bizottság 2009. augusztus 31-i 792/2009/EK rendelete a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.).
   
      (4)  A Bizottság 2014. március 11-i 640/2014//EU felhatalmazáson alapuló rendelete a közös agrárpolitika finanszírozásáról, irányításáról és monitoringjáról szóló 1306/2013/EU európai parlamenti és tanácsi rendelet kiegészítéséről (Lásd e Hivatalos Lap 48. oldalát).
   
      (5)  Az Európai Parlament és a Tanács 2013. december 17-i 1306/2013/EU rendelete a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).
   
      (6)  Az Európai Parlament és a Tanács 2013. december 17-i 1305/2013/EU rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).
   
      (7)  A Tanács 2005. szeptember 20-i 1698/2005/EK rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról (HL L 277., 2005.10.21., 1. o.).
   
      (8)  A Tanács 2009. január 19-i 73/2009/EK rendelete a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről (HL L 30., 2009.1.31., 16. o.).